Saak uitgestel teen SR-lid van Kovsies wat glo aanhits | Netwerk24
Deur Marita Herselman 21 Julie 2021 18:56
Orefile Sefika, SR-lid vir tesourie aan die UV se Bloemfontein-kampus. Foto: Facebook/Orefile Orieo Sefika
Die saak teen 'n Kovsie-studenteraadslid wat vandeesweek vir die beweerde aanhitsing van openbare geweld aangekeer is, is Woensdag met sowat drie weke uitgestel.
Die 23-jarige Orefile Oreratile Sefika, SR-lid vir tesourie op die Universiteit van die Vrystaat se Bloemfontein-kampus, het Woensdag in die landdroshof verskyn en die saak is vir verdere ondersoek tot 13 Augustus uitgestel.
Sefika is Dinsdag in hegtenis geneem nadat hy mense glo op WhatsApp aangemoedig het om die Mimosa Mall of die Loch Logan-waterfrontsentrum in Bloemfontein te plunder, sê Phaladi Shuping, woordvoerder van die nasionale vervolgingsgesag (NVG).
'n Skermgreep van 'n boodskap op wat oënskynlik 'n WhatsApp-groep vir die EFF se studentebeweging (EFFSC) aan die UV is, is verlede week versprei.
"Vegters, wat is die strategie? Mimosa of die waterfront eerste? Diegene in Bloemfontein," het Sefika glo geskryf.
Die boodskap het te midde van die grootskaalse onluste en plundering in KwaZulu-Natal en Gauteng die ronde gedoen.
Bloemfontein en die res van die provinsie het egter nie onder plunderaars deurgeloop nie.
Volgens Shuping is Sefika Dinsdag op waarskuwing vrygelaat en beveel om Woensdag weer in die hof te wees.
Volgens berigte is op sy selfoon beslag gelê.
Patience Dibate, ook 'n EFF-lid, het op Facebook oor die uitstel van Sefika se saak geskryf: "Kom ons gaan in getalle en wys die krag van die rooi see. Ons sal nie toelaat dat Orieo 'n slagoffer van 'n gebrekkige regstelsel en interne struwelinge in die ANC word nie."
Dibate sê sy kan nie glo dat die Valke staatshulpbronne op 'n blote student as gevolg van 'n skermgreep "vermors" nie.
Lacea Loader, UV-woordvoerder, het by navraag gesê die bestuur is bewus van Sefika se saak. Sy sê hy is een van die studente wat weens studentebetogings in April op die kampus deur dissiplinêre optrede in die gesig gestaar word.